Na osnovu člana 16. stav 1. i člana 23. Zakona o prostornom planiranju i korištenju zemljišta na nivou Federacije BiH („Službene novine Federacije BiH“, broj: 2/06, 72/07, 32/08, 4/10, 13/10 i 45/10), člana 33. stav (4) i člana 42. Zakona o prostornom uređenju i građenju („Službene novine Zeničko – dobojskog kantona“, broj 1/14 i 1/16) i člana 19. stav (1) tačka 2. i tačka 5. Statuta općine Breza – Prečišćeni tekst („Službeni glasnik Općine Breza“, broj 8/09), Općinsko vijeće Breza na sjednici održanoj dana \_\_\_\_\_\_\_ 2021 godine, d o n o s i

**ODLUKU**

**o pristupanju izradi Prostornog** **plana općine Breza**

**za period 2021-2041. godine**

**OPĆE ODREDBE**

**Član 1.**

Pristupa se izradi Prostornog plana općine Breza za period od 2021. do 2041.godine (u daljem tekstu: Prostorni plan).

**Član 2**.

Prostorni plan se donosi za period od 20 godina, odnosno za period od 2021. do 2041. godine.

**Član 3.**

Prostorni plan će se izraditi u skladu sa Zakonom o prostornom planiranju i korištenju zemljišta na nivou Federacije BiH („Službene novine Federacije BiH“, broj: 02/06, 72/07, 32/08, 4/10, 13/10 i 45/10), Zakonom o prostornom uređenju i građenju („Službene novine Zeničko – dobojskog kantona“ broj:1/14 i 1/16) i Uredbi o jedinstvenoj metodologiji za izradu dokumenata prostoronog uređenja („Službene novine Federacije BiH“, broj: 63/04, 50/07 i 84/10).

**GRANICE OBUHVATA**

**Član 4.**

Granice Prostornog plana su u granicama općine Breza, a ukupna površina obuhvata prema Prostornom planu Kantona iznosi 72,88 km2.

**SMJERNICE ZA IZRADU**

**Član 5.**

Program i plan aktivnosti za pripremu i izradu Prostornog plana izradit će Nosilac pripreme u saradnji sa Nosiocem izrade Prostornog plana.

Smjernice za izradu Prostornog plana daju nosioci uređenja prostora u skladu sa Programom i planom aktivnosti za pripremu i izradu Prostornog plana.

Sastavni dio Programa i plana aktivnosti za pripremu i izradu Prostornog plana je i Program uključivanja javnosti u proces pripreme i izrade Prostornog plana.

**ROK ZA IZRADU**

**Član 6.**

Rok za izradu Prostornog plana je 12 (dvanaest) mjeseci od dana stupanja na snagu ove Odluke.

Plan će se raditi po fazama izrade Prostornog plana kako slijedi:

I FAZA – Priprema izrade plana

1. Izrada Programa i plana aktivnosti za pripremu i izradu Prostornog plana,
2. donošenje smjernica za pripremu i izradu Prostornog plana,
3. priprema i izrada Prostorne osnove.

II FAZA – Izrada prednacrta, nacrta i prijedloga Prostornog plana.

1. FAZA – Donošenje Prostornog plana čiji je sastavni dio Odluka o provođenju Prostornog plana općine Breza za period od 2021 - 2041. godine.

Rokovi izrade po fazama utvrditi će se u Programu i planu aktivnosti za pripremu i izradu Prostornog plana.

**SREDSTVA ZA IZRADU**

**Član 7.**

Sredstva za finansiranje pripreme, izrade i donošenja Prostornog plana općine Breza, a koja se odnose na neposredne materijalne troškove pripreme, izrade i donošenja Prostornog plana i dodatne materijalne troškove, obezbijedit će se iz budžeta Općine Breza.

Obezbijeđenje vanjske saradnje za stručne oblasti za koje se ukaže potreba u toku pripreme i izrade planskog dokumenta, kao i ugovaranje i finansiranje potrebnih istraživanja, izrada elaborata, studija ili drugih stručnih i naučnih dokumenata, finansirat će se iz Budžeta Općine Breza.

Iznos iz stava (1) ovog člana bit će precizno utvrđen Protokolom o izradi Prostornog plana općine Breza i neposrednim materijalnim troškovima izrade Prostornog plana, koji će potpisati ovlaštena lica Ministarstva za prostorno uređenje, promet i komunikacije i zaštitu okoline Zeničko-dobojskog kantona, Kantonalnog zavoda za urbanizam i prostorno uređenje Zeničko – dobojskog kantona i načelnik Općine Breza.

**NOSILAC PRIPREME I NOSILAC IZRADE PROSTORNOG PLANA**

**Član 8.**

Nosilac pripreme Prostornog plana je Općinski načelnik i Služba za prostorno uređenje, zaštitu okolice, geodetske i imovinsko-pravne poslove Općine Breza (u daljem tekstu: Nosilac pripreme Prostornog plana).

Nosilac pripreme Prostornog plana je dužan osigurati saradnju i usaglašavanje sa svim subjektima planiranja.

**Član 9.**

Nosilac izrade Prostornog plana je Kantonalni zavod za urbanizam i prostorno uređenje Zeničko – dobojskog kantona (u daljem tekstu: Nosilac izrade Prostornog plana), a s ciljem racionalnog organizovanja kvalitetne, sistematske i kontinuirane aktivnosti prostornog i urbanistiĉkog planiranja za cijelo podruĉje Kantona, te izrade planskih dokumenata za koje su nadležni Kanton i jedinice lokalne samouprave - općine u Kantonu. Skupština Kantona osnovala je upravnu organizaciju – Kantonalni zavod za urbanizam i prostorno uređenje, čije su nadležnosti utvrđene Zakonom o kantonalnim ministarstvima i drugim tijelima kantonalne uprave.

Nosilac pripreme prvenstveno povjerava poslove nosioca izrade planskih dokumenata ovoj upravnoj organizaciji (u daljem tekstu: nosilac izrade).

Nosilac izrade može fazu izrade planskog dokumenta ili njegovog dijela povjeriti pravnom licu registrovanom za tu vrstu djelatnosti, uz saglasnost nosioca pripreme. Pravno lice je dužno obezbijediti za pojedine faze planskog dokumenta stručno lice odgovarajuće struke koje ima formalne i stručne reference.

**Član 10.**

Nosilac pripreme Prostornog plana će posebnim aktom formirati Savjet plana sastavljen od stručnih, naučnih, javnih i drugih lica za potrebe stručnog praćenja, usmjeravanja i utvrđivanja koncepta prostornog uređenja Prostornog plana i druge aktivnosti u ime nosioca pripreme za izradu Prostornog plana.

**Član 11.**

Nosilac pripreme Prostornog plana će Nacrt Prostornog plana staviti na javni uvid i raspravu u trajanju koje će biti utvrđeno Programom i planom aktivnosti za pripremu i izradu Prostornog plana.

Detalje javnog uvida i rasprave Nosilac pripreme Prostornog plana će oglasiti putem sredstava javnog informisanja.

Nakon sumiranja rezultata javne rasprave, Nosilac pripreme će putem Nosioca izrade Prostornog plana pripremiti Prijedlog Prostornog plana i dostaviti Općinskom vijeću radi donošenja.

Uz prijedlog Prostornog plana, Nosilac pripreme je dužan Općinskom vijeću dostaviti uz obrazloženje prijedloga i mišljenja na Nacrt Prostornog plana, data kroz javnu raspravu, a koja nisu mogla biti prihvaćena.

Prije donošenja Prostornog plana, Nosilac pripreme je dužan pribaviti mišljenje Ministarstva za prostorno uređenje, promet i komunikacije i zaštitu okoline Zeničko-dobojskog kantona o usaglašenosti sa Prostornim planom kantona.

**Član 12.**

Nosilac pripreme Prostornog plana će obezbijediti uslove da se Nosiocu izrade Prostornog plana stavi na raspolaganje dokumentacija relevantna za izradu Prostornog plana, a naročito dokumentacija šireg područja, poljoprivredne i šumskoprivredne osnove, strategija zaštite okoliša, planovi razvoja privrede, poljoprivrede, saobraćaja, podatke o geološkim osobinama terena i drugo.

**Član 13.**

Nosilac izrade Prostornog plana dužan je svaku fazu Prostornog plana izraditi u skladu sa zakonom, propisima donesenim na osnovu zakona, te u skladu sa ovom Odlukom i svim drugim relevantnim propisima i podacima koji su značajni za područje općine Breza.

**Član 14.**

Nosilac izrade Prostornog plana dužan je svaku fazu Prostornog plana izraditi u skladu sa podacima koji su mu stavljeni na raspolaganje i pribavljeni od nadležnih organa i organizacija u toku rada na izradi Prostornog plana.

Nosilac izrade Prostornog plana mora osigurati usaglašenost Prostornog plana sa dokumentom prostornog uređenja šireg područja.

**Član 15.**

Nosilac pripreme Prostornog plana dužan je osigurati saradnju i usaglašavanje stavova sa subjektima planiranja, odnosno sa relevantnim učesnicima u njegovoj izradi, a naročito sa nadležnim organima uprave, društvenim i drugim pravnim licima, nadležnim za vodoprivredu, šumarstvo, poljoprivredu, saobraćaj, kulturu, zaštitu kulturno-historijskog i prirodnog nasljeđa, zaštitu okoline, organima nadležnim za odbranu, privrednom komorom, društvima i drugim pravnim licima nadležnim za komunalne djelatnosti, predstavnicima vjerskih zajednica i korisnicima prostora, te pribaviti mišljenja i saglasnosti nadležnih organa i organizacija na koje ih zakon obavezuje.

Nosilac pripreme Prostornog plana može dio aktivnosti na pripremi dokumenata prostornog uređenja povjeriti Nosiocu izrade Prostornog plana, a što se uređuje posebnim ugovorom.

**PRELAZNE I ZAVRŠNE ODREDBE**

**Član 16.**

Ova Odluka stupa na snagu danom objavljivanja u „Službenom glasniku Općine Breza“.

PREDSJEDAVAJUĆi

 Općinskog vijeća

 \_\_\_\_\_\_\_\_\_\_\_\_\_\_\_\_\_

 Anel Rihić, s.r.

**O B R A Z L O Ž E NJ E**

**Pravni osnov**

Pravni osnov za donošenje ove Odluke sadržan je u članu 16. stav 1. i članu 23. Zakona o prostornom planiranju i korištenju zemljišta na nivou Federacije BiH („Službene novine Federacije BiH“, broj: 2/06, 72/07, 32/08, 4/10, 13/10 i 45/10), člana 33. stav (4) i člana 42. stav (1) Zakona o prostornom uređenju i građenju („Službene novine Zeničko – dobojskog kantona“, broj: 1/14 i 4/16) i člana 19. stav (1) tačka 2. i tačka 5. Statuta općine Breza – Prečišćeni tekst („Službeni glasnik Općine Breza“, broj: 8/09), koji glase:

Član 16. stav 1.

„Prostorni plan kantona, odnosno općina, je dugoročni plan, a donosi ga zakonodavno tijelo kantona, odnosno općinsko vijeće za period utvrđen kantonalnim zakonom.“

Član 23. stav 1.

„Odluku o pristupanju izradi planskog dokumenta donosi Parlament, zakonodavno tijelo kantona ili općinsko vijeće.“

Člana 33. stav (4).

„Prostorni plan općine donosi općinsko vijeće za period od 20 godina i objavljuje se u službenom glasniku općine.“

Član 42. stav (1).

„Prije pristupanja izradi ili izmjeni planskih dokumenata skupština kantona ili općinsko vijeće, zavisno od nadležnosti, donosi odluku o pristupanju izradi ili izmjeni planskih dokumenata.“

Člana 19. stav (1) tačka 2. i tačka 5.

„Općinsko vijeće u okviru svoje nadležnosti:

....2. donosi odluke i druge opće akte kojima uređuje pitanja iz samoupravnog djelokruga Općine;

....5. donosi razvojne, prostorne i urbanističke planove i programe, te provedbene planove, uključujući zoniranje.“

**Planski osnov**

Planski osnov za donošenje ove Odluke je Prostorni plan Zeničko-dobojskog kantona za period 2009-2029. godine (Službene novine Zeničko-dobojskog kantona, br. 4/09, 6/09 i 5/10).

**Razlozi za donošenje**

Važeći Prostorni plan Općine Breza je donesen 1988. godine i objavljen je u „Međuopštinskom službenom glasniku Sarajevo“, broj: 15/88). Navedeni Prostorni plan izmjenjen je više puta kako slijedi:

- Odluka o usvajanju i provođenju izmjena i dopuna Prostornog plana općine Breza („Službeni glasnik Općine Breza“, broj: 8/03);

- Odluka o daljoj primjeni Prostornog plana općine Breza („Službeni glasnik Općine Breza“, broj: 2/10);

- Odluka o usvajanju izmjena i dopuna Prostornog plana općine Breza za period do 2029. godine („Službeni glasnik Općine Breza“, broj: 9/17).

U toku rada, odnosno primjene Prostornog plana općine Breza, Služba za prostorno uređenje, zaštitu okolice, geodetske i imovinsko-pravne poslove Općine Breza, uočila je nedostake, koji onemogućavaju njegovu primjenu na cijeloj teritoriji općine Breza i iz tih razloga Općinsko vijeće Breza je donijelo Odluku o izmjenama i dopunama Odluke o provođenju Izmjena i dopuna Prostornog plana općine Breza do 2029. godine („Službeni glasnik Općine Breza“, broj: 2/20).

Obzirom da je prostorna planska osnova općine Breza izrađena 1988. godine i da je ista u međuvremenu izmjenjena više puta, te da današnji režim gradnje nije bio prepoznat tadašnjim Prostornim planom, te je dalja primjena Prostornog plana sa usvojenim izmjenama i dopunama otežana zbog novih vrsta objekata koji tadašnji režim građenja, a ni Prostorni plan nije obuhvatio.

Također, poznata je činjenica da je u vrijeme donošenja Prostornog plana iz 1988. godine, Rudnik mrkog uglja Breza imao veliko obuhvatno eksploataciono polje, čime je bila onemogućena izgradnja. Obzirom da je u međuvremenu došlo do smanjenja obuhvata eksploatacionog polja rudnika, novim planom će se utvrditi područja na kojima će se vršiti gradnja uz saglasnost rudnika.

Shodno navedenom, predlaže se Općinskom vijeću Breza usvajanje prijedloga Odluke o pristupanju izradi Prostornog plana općine Breza za period od 2021-2041. godine, koja predstavlja osnov za izradu Prostornog plana.

 Služba za prostorno uređenje, zaštitu okolice,

 geodetske i imovinsko-pravne poslove